

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон, 101/2016, 67/2021 - др. закон и 114/2021) и члана 46. Правилникa o ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства у оквиру ИПАРД III програма("Сл. гласник РС", бр. 98/2024), расписује

**П Р В И**

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОДОБРАВАЊЕ ПРОЈЕКТА**

**ЗА ИПАРД ПОДСТИЦАЈЕ** **ЗА ИНВЕСТИЦИЈЕ У ФИЗИЧКУ ИМОВИНУ**

**КОЈЕ СЕ ТИЧУ ПРЕРАДЕ И МАРКЕТИНГА ПОЉОПРИВРЕДНИХ ПРОИЗВДА И ПРОИЗВОДА РИБАРСВА У ОКВИРУ ИПАРД III ПРОГРАМА**

**I ПРЕДМЕТ ЈАВНОГ ПОЗИВА**

**Уводна одредба**

**Члан 1.**

У складу са чланом 46. Правилникa o ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства у оквиру ИПАРД III програма("Сл. гласник РС", бр. 98/2024) (у даљем тексту: Правилник), Министарство пољопривреде, шумарства и водопривреде - Управа за аграрна плаћања (у даљем тексту: Управа), расписује Први јавни позив за подношење захтева за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних произвда и производа рибарсва у оквиру ИПАРД III програма (у даљем тексту: Јавни позив).

Предмет овог Јавног позива су инвестиције у физичку имовину и прихватљиви трошкови дати у Прилогу 1 Правилника - *Листа прихватљивих инвестиција и трошкова у физичку имовину који се тичу прераде и маркетинга пољопривредних производа и производа рибарства у оквиру ИПАРД III програма.*

Лица која остварују право на ИПАРД подстицаје за инвестиције у физичку имовину које се тичу прераде и маркетинга пољопривредних производа и производа рибарства у складу са овим Јавним позивом, износ ИПАРД подстицаја, као и услови, начин и поступак спровођења ИПАРД III програма за ИПАРД подстицаје по овом Јавном позиву, ближе су прописани Правилником и другим прописима.

**II ЗАХТЕВ ЗА ОДОБРАВАЊЕ ПРОЈЕКТА**

**Образац захтева за одобравање пројекта**

**Члан 2.**

Захтев за одобравање пројекта подноси се на Обрасцу 1 – *Захтев за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних произвда и производа рибарсва – Први јавни позив за Меру 3* *у оквиру ИПАРД III програма,* који је одштампан уз овај Јавни позив и чини његов саставни део.

Подносилац захтева за одобравање пројекта може остварити право на одобравање пројекта само по једном захтеву поднетом по овом Јавном позиву, а директор Управе решењем одбацује захтев за одобравање пројекта који представља наредни захтев истог подносиоца по истом Јавном позиву.

Захтев за одобравање пројекта по овом Јавном позиву може да обухвати једну или више инвестиција из члана 1. став 2. овог Јавног позива.

Читко попуњен и потписан образац захтева из става 1. овог члана са прописаном документацијом у складу са Правилником и Јавним позивом, доставља се у затвореној коверти, са назнаком имена и презимена, односно назива, као и адресом подносиоца захтева и напоменом: „*Захтев за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних произвда и производа рибарсва – Први јавни позив за Меру 3 у оквиру ИПАРД III програма*”, путем поште или лично, на адресу Министарство пољопривреде, шумарства и водопривреде - Управа за аграрна плаћања, Булевар Михајла Пупина 113а, 11070 Нови Београд.

**Рок за подношење захтева за одобравање пројекта**

**Члан 3.**

Захтев из члана 2. овог Јавног позива подноси се у року од 10. фебруара до 14. марта 2025. године, закључно.

Захтев поднет пре или после рока из става 1. овог члана, директор Управе решењем одбацује као захтев за одобравање пројекта који није поднет у року одређеном Јавним позивом.

**Општа документација уз Захтев за одобравање пројекта**

**Члан 4.**

Захтев за одобравање пројекта садржи општу документацију и то:

1) образац захтева за одобравање пројекта из члана 2. овог Јавног позива;

2) писану понуду, односно три понуде, за набавку предмета инвестиције односно прихватљиве трошкове, у складу са Правилником и овим Јавним позивом;

3) Једноставан пословни план, односно Сложени пословни план, у зависности од вредности инвестиције која је предмет захтева за одобравање пројекта у складу са Правилником и овим Јавним позивом;

4) попис покретне и непокретне имовине подносиоца захтева за одобравање пројекта на дан 31. децембар 2024. године, односно изјаву подносиоца захтева да не поседује покретну и непокретну имовину на дан 31. децембар 2024. године;

5) копију последњег јавно објављеног финансијског извештаја за пословну годину.

Уз захтев за одобравање пројекта прилаже се и фотографија места инвестиције, не старија од 15 дана од дана подношења захтева за одобравање пројекта, која нарочито садржи место на коме је начињена, представљено географском ширином и географском дужином, као и датум и време када је начињена, осим ако је предмет захтева за одобравање пројекта инвестиција у:

1) изградњу посебне врсте објеката и посебне врсте радова за које је прописано да није потребно прибављати акт надлежног органа у складу са законом којим се уређује планирање и изградња;

2) изградњу објекта на коме су поједине врсте радова реализоване пре подношења захтева за одобравање пројекта.

Ако је подносилац захтева акционарско друштво, уз захтев за одобравање пројекта прилаже се и копија оснивачког акта друштва.

Подносилац захтева за одобравање пројекта уз захтев може приложити и:

1) уверење о измиреним доспелим обавезама по основу јавних прихода из надлежности пореске управе, на дан подношења захтева за одобравање пројекта;

2) уверење о измиреним доспелим обавезама по основу јавних прихода из надлежности локалне пореске администрације, према месту седишта подносиоца захтева, односно према месту инвестиције, на дан подношења захтева за одобравање пројекта.

**Садржина понуде**

**Члан 5.**

Писана понуда за набавку предмета инвестиције, односно прихватљиве трошкове, која се прилаже уз захтев за одобравање пројекта у складу са Правилником и овим Јавним позивом нарочито садржи:

1) назив и матични број добављача;

2) назив и матични број подносиоца захтева;

3) опис робе, радова, односно услуга који чине предмет инвестиције, при чему свака ставка у понуди садржи: јединицу мере, количину, јединичну цену и укупну цену ставке, као и укупну цену понуде, укључујући посебно исказану нето цену и износ пореза на додату вредност, изражене у динарима за домаће добављаче, односно у еврима за стране добављаче;

4) датум издавања понуде;

5) потпис добављача који је издао понуду.

Ако је предмет понуде инвестиција у изградњу објекта, понуда нарочито садржи:

1) врсту и категорију објекта, у складу са Прилогом 1 Правилника - *Листа прихватљивих инвестиција и трошкова у физичку имовину који се тичу прераде и маркетинга пољопривредних производа и производа рибарства у оквиру ИПАРД III програма*;

2) прихватљиве радове и трошкове у оквиру инвестиције у изградњу објекта у складу са Прилогом 1 Правилника - *Листа прихватљивих инвестиција и трошкова у физичку имовину који се тичу прераде и маркетинга пољопривредних производа и производа рибарства у оквиру ИПАРД III програма*;

3) бруто грађевинску површину објекта.

Ако је предмет понуде инвестиција у набавку опреме, машина и механизације, понуда нарочито садржи техничке карактеристике робе и то у зависности од врсте опреме, машине и механизације, одговарајућу: излазну снагу мотора машине, потрошњу енергије, радни капацитет механизације изражен у одговарајућој јединици мере (тона, килограм, кубни метар, метар, литар и сл.), као и податке о основном моделу и додатној опреми.

Ако је предмет понуде инвестиција у набавку процесне линије за прераду пољопривредних производа и производа рибарства у складу са Правилником, понуда нарочито садржи и техничко-технолошки опис процеса прераде, појединих фаза или делова, односно функција појединих елемената те процесне линије.

Ако је предмет понуде инвестиција у набавку специјализованог возила, понуда нарочито садржи и податак о стандарду мотора у погледу ограничења емисије издувних гасова и загађујућих честица, односно одговарајући "Еуро" стандард.

Ако су предмет понуде и трошкови транспорта предмета инвестиције, понуда нарочито садржи и врсту транспорта, место утовара и место испоруке, број километара, као и број тура.

Ако је предмет понуде инвестиција у производњу и складиштење енергије из обновљивих извора, понуда нарочито садржи и податак о укупној инсталисаној снази производног објекта, у складу са Правилником.

Подаци из понуде треба да одговарају подацима који се наводе у пословном плану који се прилаже уз захтев за одобравање пројекта.

**Посебна документација уз захтев за одобравање пројекта**

**за инвестиције у изградњу и опремање објекта**

**Члан 6.**

Ако је предмет захтева за одобравање пројекта инвестиција у изградњу објекта, уз захтев се прилаже и копија пројекта за грађевинску дозволу, односно идејног пројекта, односно пројекта за извођење радова у складу са законом којим се уређује планирање и изградња, са предмером и предрачуном радова у папирној и електронској форми.

Ако је предмет захтева за одобравање пројекта инвестиција у изградњу објекта на коме су поједине врсте радова реализоване пре подношења захтева за одобравање пројекта, уз захтев се прилаже и привремена ситуација са грађевинском књигом за изведене радове, у складу са прописима којима се уређује планирање и изградња или налаз овлашћеног судског вештака грађевинске струке који садржи утрошак радова и грађевинских производа за изведене радове, до дана подношења захтева за одобравање пројекта.

Ако је предмет захтева за одобравање пројекта инвестиција у опремање објекта који није у власништву подносиоца захтева за одобравање пројекта, уз захтев се прилаже и уговор о закупу, односно коришћењу објекта, који је закључен на период закупа, односно коришћења од најмање десет година почев од календарске године у којој се подноси захтев за одобравање пројеката и који је као једини терет уписан у регистру о евиденцији непокретности.

Ако је предмет захтева за одобравање пројекта инвестиција у опремање објекта који је у сусвојини или заједничкој својини, уз захтев се прилаже и писана сагласност осталих сувласника, односно заједничара, за опремање предметног објекта од стране подносиоца захтева, оверена код надлежног органа.

**Посебна документација уз захтев за одобравање пројекта**

**за инвестиције у производњу и складиштење енергије из обновљивих извора**

**Члан 7.**

Ако је предмет захтева за одобравање пројекта инвестиција у производњу и складиштење енергије из обновљивих извора, уз захтев се прилаже и:

1) копија идејног пројекта, пројекта за грађевинску дозволу или пројекта за извођење, за изградњу и опремање производног објекта, односно складишта електричне енергије, за сопствену потрошњу са статусом купца - произвођача, израђен у складу са посебним прописом којим се уређује садржина, начин и поступак израде и начин вршења контроле техничке документације према класи и намени објеката, који нарочито садржи и пројектовану годишњу производњу електричне енергије;

2) одобрење за прикључење - за производни објекат инсталисане снаге преко 10,8 kW;

3) копија решења о одобрењу за извођење радова - за производни објекат инсталисане снаге преко 50 kW;

4) обавештење надлежног оператора система са подацима о сопственој потрошњи објеката на чије унутрашње инсталације се прикључује производни објекат који је предмет захтева за одобравање пројекта, и то за период последња 24 месеца, или копије месечних рачуна о утрошеној активној електричној енергији за онај период потрошње електричне енергије за који се не могу обезбедити подаци о сопственој потрошњи преко обавештења надлежног оператора преносног система.

**Посебна документација уз захтев за одобравање пројекта за инвестицију у набавку опреме, машина, механизације и специјализованог возила**

**Члан 8.**

Ако је предмет захтева за одобравање пројекта инвестиција у набавку опреме, машина, механизације и специјализованог возила, а подносилац захтева обавља делатност у постојећем објекту за прераду пољопривредних производа и производа рибарства, који није у његовом власништву, уз захтев се прилаже и уговор о закупу, односно коришћењу објекта који је закључен, на период закупа, односно коришћења од најмање десет година почев од календарске године у којој се подноси захтев за одобравање пројекта и који је као једини терет уписан у регистру о евиденцији непокретности.

**Посебна документација за доказивање испуњености**

**критеријума за бодовање и рангирање**

**Члан 9.**

За доказивање испуњености критеријума за бодовање и рангирање из члана 58. став 3. Правилника, уз захтев за одобравање пројекта прилаже се и копија сертификата издатог од сертификационог тела акредитованог од стране Акредитационог тела Србије (АТС, [www.ats.rs](http://www.ats.rs)) или од стране акредитационог тела које има потписан мултилатерални споразум са Европском организацијом за акредитацију у одговарајућем обиму или од надлежног тела за послове акредитације у Руској Федерацији, за систем управљања безбедношћу хране према "ISO 22000", "FSSC 22000", "BRC", "IFS", " ГОСТ-Р " стандарду, односно копија потврде о усаглашености производа са спецификацијом, за производе са ознаком "српски квалитет", издате од стране контролног тела које је овлашћено од стране министарства надлежног за послове пољопривреде и копија решења о означавању производа ознаком "српски квалитет" и праву коришћења те ознаке, у складу са посебним прописом којим се уређује означавање пољопривредних и прехрамбених производа националном ознаком вишег квалитета "српски квалитет".

За доказивање испуњености критеријума за бодовање и рангирање из члана 58. став 5. тачка 1) Правилника, уз захтев за одобравање пројекта прилаже се и копија сертификата којим се доказује да се прерађени пољопривредни производ и производ рибарства, подносиоца захтева у одговарајућем сектору у складу са Правилником, производи применом метода органске производње, у складу са прописима којима се уређује органска производња.

За доказивање испуњености критеријума за бодовање и рангирање из члана 58. став 5. тачка 2) Правилника, уз захтев за одобравање пројекта прилаже се и копија потврде надлежног органа да је иновативни производ који је предмет захтева за одобравање пројекта резултат сарадње између произвођача из приватног сектора и јавне научно-истраживачке организације, у складу са законом којим се уређује иновациона делатност.

**III ЗАХТЕВ ЗА КОНАЧНУ ИСПЛАТУ ИПАРД ПОДСТИЦАЈА**

**Образац захтева за одобравање коначне исплате ИПАРД подстицаја**

**Члан 10.**

Захтев за одобравање коначне исплате ИПАРД подстицаја подноси се на Обрасцу 2 – *Захтев за одобравање коначне исплате ИПАРД подстицаје за инвестиције у физичку имовину које се тичу прераде и маркетинга пољопривредних произвда и производа рибарсва – Први јавни позив за Меру 3 у оквиру ИПАРД III програма,* који је одштампан уз овај Јавни позив и чини његов саставни део, после реализације инвестиције, у року утврђеном у решењу о одобравању пројекта, односно решењу о измени пројекта, у складу са Правилником.

Подносилац захтева за одобравање коначне исплате ИПАРД подстицаја може остварити право на коначну исплату ИПАРД подстицаја само по једном захтеву поднетом по истом решењу о одобравању пројекта, односно решењу о измени одобреног пројекта.

Читко попуњен и потписан образац захтева из става 1. овог члана, са прописаном документацијом у складу са Правилником и Јавним позивом, доставља се у затвореној коверти, са назнаком имена и презимена, односно назива, као и адресе подносиоца захтева и напоменом: „*Захтев за одобравање коначне исплате ИПАРД подстицаје за инвестиције у физичку имовину које се тичу прераде и маркетинга пољопривредних произвда и производа рибарсва – Први јавни позив за Меру 3 у оквиру ИПАРД III програма*”, путем поште или лично на адресу Министарство пољопривреде, шумарства и водопривреде - Управа за аграрна плаћања, Булевар Михајла Пупина 113а, 11070 Нови Београд.

**Општа документација уз захтев за одобравање**

**коначне исплате ИПАРД подстицаја**

**Члан 11.**

Захтев за одобравање коначне исплате ИПАРД подстицаја садржи општу документацију и то:

1) образац захтева за одобравање коначне исплате ИПАРД подстицаја у складу са овим Јавним позивом;

2) рачун за набавку предмета инвестиције у складу са решењем о одобравању пројекта, односно решењем о измени одобреног пројекта, односно копију електронске фактуре у складу са законом којим се уређује електронско фактурисање, односно копију фискалног рачуна у складу са законом којим се уређује фискализација;

3) отпремницу за набавку предмета инвестиције од домаћег добављача, за коју је у складу са посебним прописима утврђена обавеза издавања отпремнице, односно копију електронске отпремнице, односно копију отпремнице која је учитана у систем електронских фактура као прилог електронске фактуре, односно копију међународног товарног листа ако је подносилац захтева директно извршио увоз предмета инвестиције;

4) доказ о извршеном плаћању предмета инвестиције, и то: потврду о преносу средстава или извод, оверене од стране банке, односно копију фискалног рачуна у складу са законом којим се уређује фискализација, односно потврду међународне финансијске трансакције - swift са налогом за плаћање, оверене од стране банке ако је подносилац захтева директно извршио увоз предмета инвестиције;

5) копију гарантног листа, односно изјаве о саобразности за извршену набавку предметне опреме, машина, механизације и специјалозованог возила, за коју је у складу са посебним прописима утврђена обавеза издавања гарантног листа, односно изјаве о саобразности, односно изјаву добављача да предметна опрема, машина, механизација или специјализовано возило не подлеже обавези издавања гарантног листа, нити изјаве о саобразности;

6) изјаву добављача да је испоручена роба нова - ако је предмет инвестиције набавка робе.

За плаћања извршена у страној валути, у сврху одобравања захтева за коначну исплату ИПАРД подстицаја, подносилац захтева врши обрачун у динарима према месечном курсу Европске комисије за месец у коме је извршено плаћање и ту вредност уписује у образац захтева из става 1. тачка 1) овог члана.

Подносилац захтева за одобравање коначне исплате ИПАРД подстицаја, уз захтев може приложити и:

1) уверење о измиреним доспелим обавезама по основу јавних прихода из надлежности пореске управе, на дан подношења захтева за одобравање коначне исплате ИПАРД подстицаја;

2) уверење о измиреним доспелим обавезама по основу јавних прихода из надлежности локалне пореске администрације, према месту седишта подносиоца захтева, односно према месту инвестиције, на дан подношења захтева за одобравање коначне исплате ИПАРД подстицаја.

**Посебна документација уз захтев за одобравање коначне исплате ИПАРД**

**подстицаја за инвестиције у изградњу и опремање објекта**

**Члан 12.**

Ако је предмет захтева за одобравање коначне исплате ИПАРД подстицаја инвестиција у изградњу објекта, уз захтев се прилаже и копија:

1) уговора о грађењу, односно извођењу радова са овлашћеним извођачем радова;

2) окончане ситуације;

3) грађевинске књиге, односно друге прописане документације у складу са прописима којим се уређује планирање и изградња.

Ако је предмет захтева за одобравање коначне исплате ИПАРД подстицаја инвестиција у опремање објекта који није у власништву подносиоца захтева, уз захтев се прилаже и уговор о закупу, односно коришћењу објекта који је закључен, на период закупа, односно коришћења од најмање десет година почев од календарске године у којој се подноси захтев за одобравање пројекта и који је као једини терет уписан у регистру о евиденцији непокретности, ако овај уговор није приложен у претходном поступку пре подношења захтева за одобравање коначне исплате ИПАРД подстицаја.

Ако је предмет захтева за одобравање коначне исплате ИПАРД подстицаја инвестиција у опремање објекта који је у сусвојини или заједничкој својини, уз захтев се прилаже и писана сагласност осталих сувласника, односно заједничара, за коришћење и опремање предметног објекта од стране подносиоца захтева у име и за рачун подносиоца захтева, оверена код надлежног органа, ако ова сагласност није приложена у претходном поступку пре подношења захтева за одобравање коначне исплате ИПАРД подстицаја.

Ако су предмет захтева за одобравање коначне исплате ИПАРД подстицаја скривени радови на изградњи и опремању објекта, уз захтев се прилажу и фотографије скривених радова током реализације инвестиције, у складу са Правилником и посебним прописом којим се ближе уређује начин и поступак обављања контроле на лицу места, као и образац и садржај службене легитимације контролора.

**Посебна документација уз захтев за одобравање коначне исплате ИПАРД подстицаја за инвестиције у набавку опреме, машина, механизације и специјализованог возила**

**Члан 13.**

Ако је предмет захтева за одобравање коначне исплате ИПАРД подстицаја инвестиција у набавку опреме, машина, механизације и специјализованог возила, а подносилац захтева обавља делатност у објекту за прераду пољопривредних производа и производа рибарства, који није у његовом власништву, уз захтев се прилаже и уговор о закупу, односно коришћењу објекта који је закључен, на период закупа, односно коришћења од најмање десет година почев од календарске године у којој се подноси захтев за одобравање пројекта и који је као једини терет уписан у регистру о евиденцији непокретности, ако овај уговор није приложен у претходном поступку пре подношења захтева за одобравање коначне исплате ИПАРД подстицаја.

Ако је предмет захтева за одобравање коначне исплате ИПАРД подстицаја инвестиција у набавку специјализованог возила у складу са Правилником, уз захтев се прилаже и копија:

1) саобраћајне дозволе, која гласи на име подносиоца захтева;

2) возачке дозволе за управљање специјализованим возилом, која гласи на име запосленог лица код подносиоца захтева.

Ако је предмет захтева за одобравање коначне исплате ИПАРД подстицаја инвестиција у набавку специјализованог возила за превоз животиња, односно специјализованог возила за превоз рибе, уз захтев се прилаже и копија потврде о обучености за добробит животиња приликом превоза, у складу са посебним прописом којим се уређује програм обуке о добробити животиња приликом њиховог превоза, као и садржина и начин вођења Регистра превозника животиња, која гласи на име запосленог лица код подносиоца захтева.

**Форма документације**

**Члан 14.**

Документација која се прилаже уз захтев за остваривање права на ИПАРД подстицаје треба да се односи на подносиоца захтева и прилаже се у оригиналу или овереној копији, ако Правилником није прописано другачије.

Уз документа на страном језику, прилаже се и превод документа на српски језик, израђен од стране овлашћеног судског преводиоца.

Управа може да затражи од подносиоца захтева и достављање посебне додатне документације у циљу разјашњења, провере и утврђивања испуњености услова за остваривање права на ИПАРД подстицаје, у складу са Правилником.

**IV ИЗНОС РАСПОЛОЖИВИХ СРЕДСТВА**

**Износ расположивих средства за расписани Јавни позив**

**Члан 15.**

По овом Јавном позиву опредељена су средства у износу од 7.931.378.933,72 динара, у складу са Правилником и посебним прописом који уређује расподелу подстицаја у пољопривреди и руралном развоју.

**V ЗАВРШНЕ ОДРЕДБЕ**

**Информације**

**Члан 16.**

Овај Јавни позив објављује се на званичној интернет страници Министарства пољопривреде, шумарства и водопривреде http://www.minpolj.gov.rs и званичној интернет страници Управе за аграрна плаћања http://www.uap.gov.rs, као и на огласним таблама Управе за аграрна плаћања, на адресама: Булевар краља Александра бр. 84, 11000 Београд и Булевар Михајла Пупина 113а, 11070 Нови Београд.

Информације у вези расписаног Јавног позива доступне су на телефон Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања: 011/30-20-100 или 011/30-20-101, сваког радног дана од 7:30 до 15:30 часова.

|  |  |
| --- | --- |
| У Београду, 10. фебруара 2025. године, | |
| **Број: 320-03-01-1/2025-02**  **Датум: 10.02.2025. године** | **ДИРЕКТОР**  **Слободан Николовски** | |